Spaar Geld Oor Kersfees - Geld Spaar Wenke | Jou Geld | SolidariteitJou Geld | Solidariteit Wêreld
Tuis › Artikels › Spaar geld oor Kersfees
Dit is heerlik om ons geliefdes tydens Kersfees met tafels vol kos en geskenke te bederf. Dit is egter glad nie lekker om Januarie ons naels af te kou wanneer ons na al ons Kersuitgawes nie geld oor het om deur die maand te kom nie. Kersfees hoef nie duur te wees om spesiaal en genotvol te wees nie, en daar is baie maniere waarop jy geld kan bespaar.
Dit is vakansie, en nie altyd lekker om baie tyd voor die stoof te spandeer nie. Dit is egter duur om uit te eet. Probeer om liewers eenvoudige kosse voor te berei, en laat jou gesin en familie jou help met die voorbereiding.
Beplan jou etes vooruit en stel 'n begroting op. Wees op die uitkyk vir winskopies, en koop alles wat jy kan in groot maat.
Indien julle die lang pad gaan aanpak na familie toe, is dit 'n goeie idee om nie wegneemetes langs die pad te koop nie, maar padkos in te pak.
Maak jou eie Kersversierings. Die internet is vol van goeie idees.
Beplan vooruit. Begin in Januarie reeds om geskenke bymekaar te maak. Wanneer jy iets raakloop wat jou aan iemand spesiaal laat dink, koop dit, merk dit, en bêre dit tot Kersfees. Jy kan ook heel jaar goedjies op uitverkopings koop, en later besluit vir wie jy dit gaan gee. Hou net jou oog op vervaldatums.
Geskenke hoef nie altyd geld te kos nie. Gee jou geliefde die belofte van 'n maandelikse voetmassering, wat jy self toepas, as Kersgeskenk.
Moenie geskenke koop met die oog om te beïndruk nie, maar om mense spesiaal te laat voel.
Verkoop items wat jy nie gebruik nie. Indien jy iets vir die laaste drie jaar nie gebruik het nie, is die kans goed dat jy dit nooit gaan gebruik nie. Raak daarvan ontslae en maak 'n bietjie ekstra geld beskikbaar vir Kersuitgawes.
Maak geskenke. 'n Tuisgemaakte geskenk sal jou nie net geld bespaar nie, maar is ook ekstra spesiaal.
Sit geld saam om een groot geskenk te koop. Kontak jou kind se klasmaats se ouers, en stel hierdie metode voor.
Geskenke wat jy laas jaar gekry het wat jy nie kan gebruik nie, kan jy weer vir iemand anders gee. Maak net seker dat dit aan die ander kant van die familie is, en vir iemand is wat dit graag sal wil hê.
Hergebruik geskenkpapier en -sakkies. Gebruik ook materiaal wat in die huis rondlê of bruin papier wat jy agter in 'n kas het. Jy kan mooi prentjies op die bruin papier verf of stensil.
https://nedbank.co.za/content/nedbank-insurance/desktop/gt/en/personal/tools-and-guidance/tips—advice/money-saving-tips-for-the-holiday-season.html